Hărțuirea la locul de muncă va include și actele de acest fel, petrecute în delegații, team building-uri sau alte spații private ori publice în legătură cu locul de muncă.
Președintele Klaus Iohannis a promulgat joi, 28 martie, o lege cu aplicare în domeniu.
Este vorba despre Legea pentru ratificarea Convenţiei nr.190/2019 privind eliminarea violenţei şi a hărţuirii în lumea muncii.
Convenția a fost adoptată la cea de-a 108-a sesiune a Conferinţei Internaţionale a Muncii a Organizaţiei Internaţionale a Muncii, la Geneva la 21 iunie 2019.
Legea a fost adoptată de Camera Deputaților în 7 februarie și de Senat în 4 martie.
Actul normativ vizează măsuri privind combaterea violenței și hărțuirii în lumea muncii
"Alături de hărțuirea sexuală, este inclusă și hărțuirea bazată pe diferența de gen, adică:
hărțuirea îndreptată împotriva persoanelor din cauza sexului sau genului acestora, afectând persoanele de un anumit sex sau gen în mod disproporționat", potrivit documentului.
Hărțuirea la locul de muncă. Noutățile din lege
Legea promovează un mediu lipsit de violență și hărțuire produse pe parcursul, legate de sau rezultate din muncă:
- la locul de muncă, inclusiv în spații publice și private, atunci când acestea constituie un loc de muncă
- în locurile în care lucrătorul este plătit, se odihnește sau mănâncă sau folosește grupurile sanitare, instalații pentru spălare și vestiare
- în timpul deplasărilor, călătoriilor, instruirii, evenimentelor sau activităților sociale legate de muncă
- prin intermediul comunicărilor legate de muncă, inclusiv cele efectuate prin tehnologia informației și comunicațiilor
- în spațiile de cazare puse la dispoziție de angajator
- pe durata efectuării deplasării către și dinspre locul de muncă
Protejarea angajaților de abuzuri
Explicații despre noutățile legislative a dat ministrul Muncii și Solidarității Sociale, Simona Bucura-Oprescu, la începutul lunii martie, când legea a fost aprobată de Parlament.
"Noua lege vine să protejeze angajații de abuzuri la locul de muncă, indiferent că sunt bărbați sau femei. Conceptele de "violență și hărțuire" au fost redefinite conform evoluțiilor tehnologice.
Acum acoperă, printre altele, abuzul fizic, abuzul verbal, hărțuirea, mobbingul, hărțuirea sexuală, amenințările și urmărirea/supravegherea.
În plus, nu mai este limitat locul în care se poate produce un astfel de abuz doar în spațiul serviciului, ci și în delegații, team-building-uri, în timpul transportului și chiar în comunicările on-line", a declarat ministrul.
Ratificarea Convenției OIM aduce mai multă claritate în legislația națională. Reunește norme juridice care se regăseau în mai multe acte normative uneori dificil de aplicat, potrivit Ministerului Muncii.
Prin noul cadru legal vor fi protejați atât angajații, cât și persoanele care sunt în perioada de probă, de ucenicie, practică, de voluntariat sau sunt foști angajați.
Urmăriți Alba24.ro și pe Google News
Dacă ți-a plăcut articolul: